钦定古今图书集成/方舆汇编/职方典/第1313卷 > 广州府古迹考 府县志合载
## 钦定古今图书集成/方舆汇编/职方典/第1313卷 > 广州府古迹考 府县志合载

本府。〈南海、番禺二县附郭。〉

任嚣城　，在城东二百步。其城甚小，宋时为盐仓，即旧番禺县治也。后并入东城。

赵佗城　在府东。佗盖广嚣所筑者，后为黄巢所焚，宋修复之。

建德故宅　按《明一统志》：“在府城内，汉南越王弟建德宅也。后为虞翻园，又改为光孝寺。” 旧番禺县　在府城南五十里，秦旧县。汉交州、吴广州皆治于此。后迁于城东，即盐仓。唐复修建之。

任嚣祠　在府城内西一里。即侯王庙，后废为兵备道。

南粤王庙　在南海县北一里。上有尉佗楼。后并入侯王庙。

陆贾祠　，在乾明寺侧，即今光孝寺，并入侯王庙。

二孝子祠　在府城西二里。祀汉孝子罗威。《唐颂》。

甘溪陆公亭　在府城东北五里北山下。吴刺史陆引自西北百馀里筑堤潴水，以便民汲，民遂建亭其上，以寓思焉。唐会昌间，节度使卢钧复加疏凿，以济舟楫，更饰广厦，为踏青游览所。傍多木棉刺桐。南汉广之为甘泉苑。

运甓斋　在藩府，晋陶侃刺广州时所居。“飨军堂　” 在藩府亭馆西。

广平堂　在藩府西，其侧有宋公遗爱祠。广恩馆　在府城西北一里，后为开善寺，今废。卢循河南故城　，在府城南十里南岸上与广隔江相对，其东为古胜寺，今废。

馀莫亭　在朝台，唐刺史李玭建。

刘王花坞　在府城西六里，名“华林园。” 又有芳华园、芳春园，俱在城北。飞桥跨沼，林木拥之如画。又有望春园，在城南二里，独花坞故址，宋末犹存。又有芳华苑，在千佛寺侧，有桃花水一二里，可以通舟，今已尽为民居矣。

昌华苑　一名“显德园” ，亦伪刘故址也，在荔枝湾。

石屏堂　在郡城西，宋知广州蒋之奇所建。其下有池百馀步，列石甚富，即伪刘所谓“明月峡” 玉液池。南北旧有含珠亭、紫云阁，每端午，令宫人竞渡其间。

刘王郊台　在城西，即朝汉台故址。南汉时郊于其上。《志》谓在郡北席帽山者，非也。

花田　：在城西十里三角市。平田弥望，皆种素馨花。

铁柱　凡十二，《南海》为乾和殿铸者。宋柯述取其四，植于帅府正厅，一没于城东濠，一没于直司泥淖中，馀莫知所在。

《刘𬬮及二子铜像　》，在“元妙观。” 嘉靖初，提学副使魏校始销之。

铜鼓　，南海东西庙皆有之，盖唐时物也。远华楼　旧名“粤楼” ，在大市阛阓中。

斗南楼　在府治后城上。东瞰扶胥浴日之景，西望灵州吞纳之雄，南瞻珠海，北倚越台，森列万象，四望豁然。宋建中靖国间，经略朱师复建。潇洒轩　在光孝寺。宋知州蒋之奇建。

“南海神玉带　” ，宋真宗所赐，旧藏市舶库，久不存。

安乐庐　宋嘉定四年，经略廖德明即驻泊衙故址创，以待旅疾无归者。

广安宅　宋熙淳十六年，管运使鉴兼提举常平，请于朝，买没官田三十顷七十六亩。又乞“以广州没官田以给民户租佃者，岁为米七百馀石，钱九百馀贯，拨付常平库，增前所给仕宦子孙之流落南土者。” 宅在崇报寺东，宋末毁入于官，故址今改为南海县。

安乐堂　旧《志》：“元至元间建，凡广军士患病者，于此调治，每岁万户府专委百户一员，常加省视，毋令失所。” 元季毁。

寿安院　在旧威远门内。宋宝祐间，提举刘震孙建廨库于南濠街，收其息以赡贫病者。瑞泽堂　在官园巷。堂有古桧，雷轰为三。父老传云，“东坡南来寓此，信宿时有甘露降其上。” 《元老》壮猷堂　，在布政司后。宋淳祐壬寅，经略使方大琮建。

魏公遗爱祠　宋熙宁中，广人为知广州魏瓘建。

南园　在府城南二里，中有抗风轩。明初孙蕡、王佐、李德辈结诗社于此，后为总镇府花园。五羊城　，按：《明一统志寰宇记》云：“在南海县城，周十里，初有五仙人骑五色羊，执六穗秬而至，今呼五羊。” 初，赵佗筑之，吴交州刺史步骘修之，后为黄巢所焚。

药洲　在府城内。相传南汉时聚方士炼药于此。有湖，岁久湮塞。宋嘉定初，经略陈岘辇石为山，莳以花木，建堂其中，更名曰“西洲。” 其堂亭池馆，各有扁额，兵火之馀，略无存者。明朝洪武初，即其址为按察分司。

慈元殿　，宋末帝昺作于厓山，以奉其母杨太后。

清海楼　在府治子城上，下瞰番、禺二山。宝书楼　在旧藩司左，明文裕黄佐建，侍郎王衷《记》。

海山楼　在府城镇南门外，极目千里百越之伟观也。宋陈去非诗：“百尺阑干横海立，一生襟抱与天开。岸边天影随潮入，楼上春容带雨来。” 望海楼　在府城上，明洪武初建，覆檐五层，高八丈馀。

鉴空阁　在府城上。宋苏轼诗：“明月本自明，无心孰为境。挂空如冰鉴，写此山河影。”

十贤堂　在府城内。宋元祐间，知广州张田取前代贤守滕修、吴隐之、王𬘭、宋璟、李尚隐、卢奂、李勉、孔戣、卢均、萧仿凡十人祀之。

八贤堂　在十贤堂东南。宋淳熙间，经略周自强取先时名宦潘美、向敏中、余靖、魏瓘、邵晔、陈世卿、陈从易、张田凡八人祀之。

番山亭　：在府学后，亦周自强建。明时重建，学士解缙为《铭》。

浴日亭　在扶胥镇南海神庙西。小丘屹立，亭冠其颠，后改名拱日。苏轼诗：“剑气峥嵘夜插天，瑞光明灭到黄湾。坐看旸谷浮金晕，遥想钱塘涌雪山。”

朝汉台　在府治西五里。赵佗自称南越王时，汉遣陆贾劳问，因说归汉。佗留贾数月，后遇正朔，登此望汉而朝。唐许浑诗：“赵佗西拜已登坛，马援南征土宇宽。越国旧无唐印绶，蛮乡今有汉衣冠。”

越王台　：在府城北三里。宋杨万里诗：“榕树梢头访古台，下看碧海一琼杯；越王歌舞春风地，今日春风独自来。”

石屏台　在府城内。南汉时尝凿玉液池。池上有石屏台，台北有翠层楼。

顺德县

忠义乡　在黄连。元季盗起，关敏举义遇害，征南将军廖永忠名其乡曰“忠义” ，构亭表之。龙潭土城　在北水龙潭村。元末为卢实善所据，称卢左丞与何贞角立。廖永忠驻师广州，觇实善。实善旬日筑土城，环海延袤千馀丈。永忠疑之，关敏为导，始克，获其党苏世禄等百馀人。实憾之，攻敏，灭其家。今城遗址尚存石臼三尺许者百馀，居人掘地往往得金宝，以卢尝城此也。

孙典籍书堂　孙蕡所刱，在平步。

“谪仙亭　” 在古楼，为吏目邹智建。

泊邹厓　在马宁智常泊马宁有《寄吴廷举》诗，后人遂名其厓。犹新会古劳都坡亭山，以东坡尝过之也。

飞来殿　在龙津

东莞县

东官郡城　在县南二百里东莞场。晋咸和间为郡。隋开皇间改县。唐至德二年，徙置倒涌，即今县治故址。今为东莞守御千户所。

东莞故县　，一在东莞场之北，一在大蓈村之东。

从化、龙门、新宁三县《古迹》，府、县志俱缺，无考。增城县

旧县　在城东北十里，今为民村，名东街。冲霄门　在学宫东南。《永乐志》云：在县之西北岳庙岭，即此。今不存。

凤凰台　在邑城内，古名“春冈。” 宋熙宁七年有。

凤凰见于冈上，因名《凤凰台》。

七星井　一在北门大街斜石右，一在北门大街左，一在南门公馆前左，一在讲院前，一在西门大街废江东庙中。馀未详。

刘王涌　在增江水口。宋朝革命，四方僭叛者以次诛戮。南汉刘𬬮欲潜遁罗浮为狡兔穴，因于水口凿濠通山，以为航舟之计。

何姑井　在会仙观，即何仙姑遗履处。

瑞石　在证果寺左，即宾道者坐寂处。

交趾营　在城中北街。元兵渡江，石文光从宋丞相宜中往交趾借兵，后石氏还此屯兵云。今塔山豸岭，亦石氏取平筑寨，乃山寨岭也。番鬼地　在城西隅，亦交趾人从石氏来寓之，故云。

铁船沥　在回龙关石氏庙前。石氏有船名“铁船” ，沉于沥中，因名。据《永乐志》。又沥上有堤，为往来通行之路，久已倾圮。知县陆清原捐赀修筑，邑人便之。

香山县

香山故镇　即宋金斗盐场也。在县南一百五十里，地名豪潭，旧为金斗镇，属东莞。宋绍兴改为香山场，后迁于前村，址废。

香山旧县土城　，在城南。宋绍兴二十三年，诏“香山镇始置县。” 元末，县尹孕罗歹移县古寨山，屯集保障。明洪武初，归款，复县创建，始筑土城。洪武二十六年，置香山守御千户所，改筑故址，遂为军营。

石龟亭　在县东石龟山下。元至正三年，达鲁花赤为思马恩建，元季毁。

马侍郎南宝故宅　，在县沙涌村，宅前有“荔枝灵钟　” ，在普陀庵，相传自豪潭飞入。

新会县

废冈州　，在县北黄云寺前。

义宁废县　一在县治东三十步，一在县西南三十里天台村。旧《志》：宋开宝四年，以义宁并入新会。其地今有义宁坊。明洪武十七年，开筑城池，改为军营。其天台村故址，今为民居。

坡亭　在县东北，古劳都之坡亭山。昔东坡南迁过此，爱其山水之胜，因驻车盘旋久之。后人慕之，乃筑亭其所。至今故址尚存。

三水县

“仙迹石　” ，在华山上。宽平如掌，印足其上，俗传李仙飞升留迹也。

仙果园　在大潭山上。相传有仙果奇花，仙人所植，游者有缘，从摘啖之，窃怀则迷归路。“金沙井　” 在华山寺，古僧复庵洗钵泉。

鸭埠水　水自万山出，夏冷冬温，故鸭鹜乐聚。唐黄巢覆舟清远，南奔屯此，宋狄青西讨即此。忠烈侯徒步往谒，亦即此。

“乐塘江　” ，近何木冈。永乐高安潜溟为广东宪副，朝觐经此洗砚，失水中。次年还，舟泊江侧，见砚隐隐在沙，拾之，作诗以记。

玉镜台　，在胥江。《旧志》载“两岸多当炉者。” 云谷泉　，在清塘山上，葛稚川洗药于此，亦名葛仙井。

“石屋　” 在龙池山上，黄巢所筑。

仙女石　在县东二里肄江边。按县之未设也，南海骆尹维舟于此。其《感兴》诗联云：“弦歌风动一城月；文物天开三水秋。” 又：西南童穉先有“白塔小广州” 之谣，逾二年而县设。诗谶童谣，兆诚不爽矣。

麒麟石　在南岸陈埇秀起山中，峻峰数丈，前临大江，上有仙踪。石中有岩，深广数尺，相传祈嗣多验。

清远县

中宿废县　，在政宾乡何峒村，去县六十里。峡山书堂　，在峡山寺东书堂坑。故老相传，“黄帝二庶子隐此读书。”

“尉佗万人城　” ，在中宿北，陨山，址尚存。

钓鲤台　按《明一统志》：“在峡山寺西，秦人赵胡于此钓得金鲤，重百斤。”

新安县

景炎行宫　在梅蔚山。宋景炎二年，帝舟抵此，作行宫居焉。

官富驻跸　《宋行朝录》：“丁丑年四月，帝舟次于此，即其地营宫殿，故址犹存。”

杯渡石柱　在杯渡山之麓。濒海有二石柱，隔四十步，高五丈，今半折。《郡志》谓“昔鲸入海触折” 云。

《杯渡石像　》，在半山石岩内，深三尺，阔二丈，中有石台，像设其上，约高五尺六寸，又有吊钟两

树交枝悬之

南汉《石鱼　》在海光寺，今废。

屯门镇　《郡志》云：“大宝元年春，于宝安县置屯门镇。”

虎头潭故寨　在七都。见《庐山》。

王母妆台　在大鹏王母洞。村前有大石，高数丈，昔传王母梳妆于此。

望烟台　在凤凰岩下。单传文丞相侄文应麟子孙，家于岭下，为何左丞部将。值岁荒，建此台登眺，凡家无爨烟者赈之。至今犹称烟楼下云。石壁画龙　，在佛堂门，有龙形刻于石之侧。化佛塔遗址　在邑之一都庵前。村后有大石，石侧书“化佛塔” 三字。

渡头石塔　在邑之三都沙井村河边。

长镇石室　在长镇村山岭。上有石艇、石塔，傍有仙人足迹，有石香炉，前有石涧仙泉，秋冬不竭。上有神像，人祈祷即应。万历丙辰，鼎建长丰庵。崇祯癸酉，知县乌文明重修文昌阁、佛阁。其八景：“石洞禅宫、云梯天阁、石榻风云、松台月照、仙人遗迹” 、“先朝遗刹、普渡仙航、菖蒲石涧” ，皆绝胜云。

仙姬石　在六都下梅林村。上有崖，顶石相连屹峙。乡人祈祷甚应。顶上有云盖即雨，俗呼“三姝石。”

钟鼓石　在县署后。左右二石，左特立，员似钟；右仰面，坦似鼓；扣之各有声。知县周希曜题。“缆声　在蚊洲海” ，传有船缆在此。今天将雨，缆声先响，屡验不爽。

仙桥遗石　在三都桥头村侧有大长石数块，屹立河边，潮极长，不没。若私打一块，腹即痛，置即愈。旧传一人驱群石，或问何往，应在此。造桥后见一孕妇，驱不动，桥未成。

花县

仙人圹　：在筋竹冈山巅。相传为仙人遗蜕所藏，旱祷辄应。

钟潭　在瑞云山下隆兴寺旁。相传，“古昔寺废，佛像遂委潭内，其钟飞入覆之。土人善水者往往见其钟纽，每欲决水取之，辄遇风雨，潦长而止。”

连州

元丰十二亭　，曰“燕喜” ，曰“四望” ，曰“八顾” ，曰“百花” ，曰“撷秀” ，曰“莲照” ，曰“清晖阁” ，曰“都景楼” ，曰“海阳” ，曰“湖楼” ，曰“峡山” ，曰“大云峒。” 自“四望” 以下，建立岁月、人名未详。宋治平以前，亭名已废。至元丰初，知州杜捍乃追已废之名，刻石而正之。

绍兴十二亭　：曰《燕喜》、曰《月窟》、曰《真览》、曰《振鹭瀑》、曰《飞练》、曰《君子》、曰《天泽》、曰《卧龙》、曰《锺美》、曰《十韵》、曰《聚秀》、曰“勿幕。” 自“天泽” 以上，因唐人之遗迹；“卧龙” 以下，乃后人之所创。宋绍兴，知州陈晔重建。

燕喜亭　在城内，唐韩文公有《记》。

阳山县

读书台　在治北二里，跨贤令山之腰。群山环翠，前临湟水，潆回如带，俯视郊原雉堞草木可数。韩退之尝筑台读书于此，后人景慕，因其故处以祀之。有屋二楹，覆石刻韩公像，像嵌于壁，寻移置石龛，更新四楹。屋外左旁有石，刻“读书台” 三字。

钓鱼台　在邑东半里塔溪之右。有石矶，平阔如砥，可以坐憩。临溪流之上，水声潺湲，林树蓊蔚，虽长夏无暑气，鸥凫浮没，渔歌响答，令人有遗世之想。韩退之与区册曾钓于此，后人因建祠宇以记迹焉。矶旁有石碑，书“韩公钓石矶” 五字。万历戊申，南诏巡宪吴安国立。

游息洞　一名东石岩，在读书台之左。韩退之登台游息于此，因自命之。洞门宏敞如堂，有生成石柱，壁间刻前人诗句。其下有泉流，涓涓出草石间。退之自咏诗云：“所乐非吾独，人人共此情。往来三伏里，试酌一泓清。” 其内岩谷幽邃，可与朝阳洞相通。

朝阳洞　，在游息洞之东，亦退之所命，以洞口东向，日出，洞中有光，故名。深五六十丈，内有石几桌，可坐二十馀人。西与游息洞相通，宋张本“中鑴” 三字于洞口。

《石崖文　》在县北三里，有石壁如屏，高二丈，横阔四丈，西向。宋绍兴间，县令张本中刻《圣传颂文》于其上，字方广五寸，笔画遒劲，至今无苔藓剥蚀，朗朗可观。

仙人掌　，在城西北一里螺峰之下，数石嶙嶙，突出山麓。石上有掌痕，五指宛然，如手所印。近有石工持斧凿欲碎之，风雨暴至，昏仆不能言。

“人以为神。” 其说虽不经，然掌迹径二尺馀，深寸许，想《巨灵》天成，非人力所为也。

石钟岩　一名龙岩，在大鲤峡南岸。洞有数层，幽邃若堂室。广数丈，深不可测。洞内石乳流光，秉炬照之，宝色耀目，石形如龟蛇相错。左有片石下垂，击之声似洪钟。右有石田数坵，其畔如云：药炉、丹灶、仙迹种种，寻玩不尽，真天然佳景。今以“石钟清韵” 易龙湫，时雨，以龙湫属连州境也。

冷然洞　在同冠峡口。岩壁峻绝，外轩朗而内幽邃。洞有大士石像，庄严屹屹。循石磴更上一层，如楼如台，可以眺望。

仙女床　去治三十里，在石崖上，人不能到，下临深潭，往来船过，则见床之木，数百年不朽。洗马街　南去县五十里，何昌期曾洗马于此。连山县《古迹》、府县志俱缺，无考。